joelniklaus/EU_Wikipedias huggingface dataset:
From Our Hands

From Our Hands je slovenská punkrocková hudobná skupina, ktorá bola založená 1. januára 2007 v Bratislave na pozostatkoch zoskupenia Trans Panama. Zakladajúci členovia Matej Hoťka, Matej Turcer a Miroslav Šimonič vzali na post basgitaristu talentovaného Richarda Klima, ktorý predtým pôsobil v kapele Lastheroes. Frontman kapely Matej Hoťka je známy aj z pôsobenia v slovenskej kapele Hex.

Biografia 
Skupina odohrala svoj prvý koncert v Ostrave v januári 2008. Prakticky okamžite sa chalani pustili do nahrávania debutového CD. Po nahratí skladby „Ransom“ a následnom uvedení singla na myspace profile kapely prichádza prvý úspech v podobe ponuky spoločného koncertu s newyorskou legendou From Autumn To Ashes v pražskom Rock Caffé. Popri častom koncertovaní a vystriedaní viacerých slovenských nahrávacích štúdií sa kapela rozhoduje nahrať si svoj debut svojpomocne a vydať na vlastné náklady. V tejto dobe vzniká aj hit „With No Excuses“, ktorý sa stáva aj súčasťou reklamnej kampane spoločnosti T-Mobile. V októbri 2008 kapela odohráva ďalší z koncertov po boku kapely August Burns Red. Hneď začiatkom roku 2009 kapela predskakuje Iné Kafe pred vypredanou incheba arénou v Prahe. Na jar podpisujú zmluvu na 4 albumy s českým labelom Xproduction a nasleduje prvé turné spolu s kapelou Sunshine.

Začiatkom leta vychádza album Buildings Fall, ktoré obsahuje aj videoklip k piesni „Let It Burn“. V lete roku 2009 si From Our Hands zahrali na množstve festivalov, vrátane tých najväčších v Česku aj na Slovensku. Za všetky treba spomenúť festival Rock For People, kde From Our Hands hrali pred trojtisícovou kulisou. Jeseň sa celá niesla v znamení častého koncertovania kapely a dodatočných krstov v pražskom klube Abaton a v preplnenom bratislavskom klube Randal.

Diskografia 
 2009 – Fake Romances – EP
 2009 – Buildings Fall – LP
 2010 – Sinners - LP
 2014 – Individuals - LP

Referencie

Externé odkazy 
 www.fromourhands.net
 

Hudobné skupiny z 2007
Slovenské punkrockové hudobné skupiny
Viadukt Črni Kal

Viadukt Črni Kal je najvyšší a najdlhší most v Slovinsku. Je súčasťou diaľnice A1. 

Most je zároveň aj druhou najvyššou stavbou v Slovinsku.

Poloha mosta 
Most prekonáva údolie Osapska dolina nad dedinou Gabrovica, v blízkosti dediny Črni Kal, približne 20 km od mesta Koper.

Rozmery mosta 

Most z predpätého betónu je tvorený dlhou zákrutou s polomerom 800 m. Podopiera ho 11 pilierov, z ktorých najnižší meria 10 m a najvyšší 87,5 m. Najdlhšia vzdialenosť medzi dvoma piliermi je 140 m, najkratšia 40 m. Najväčšia výška mosta nad údolím je 95 m, dĺžka mosta je 1065 m. Vozovky pre oba smery sú od seba oddelené, z vonkajších strán je po celej dĺžke mosta zábradlie o výške 1,2 m predĺžené zábranou proti vetru o výške 3 m. Celková šírka mosta je po celej dĺžke 26,5 m.Po moste vedú štyri jazdné pruhy, z toho dva pre každý smer diaľnice. Po oboch vonkajších okrajoch mosta vedú ešte dva odstavné pruhy.

Stavba mosta 

Most bol navrhnutý staviteľskou spoločnosťou Ponting v Maribore, architektom bol profesor Mens Mentisa, zodpovedným projektantom Marjan Pipenbaher. Investorom stavby bola spoločnosť DARS. Náklady na stavbu dosiahli sumu 4,5 miliardy toliarov. Stavebné práce sa začali v septembri 2001, most bol otvorený 23. septembra 2004. Ešte pred otvorením po ňom 23. mája 2004 prešli účastníci cyklistických pretekov Giro d’Italia.

Iné projekty

Externé odkazy 
 Most na stránkach spoločnosti DARS d.d.

Zdroj 

Viadukty
Mosty v Slovinsku
Rostislav Václavíček

Rostislav Václavíček (* 7. december 1946, Vrahovice† august 2022, Brno) bol česko-slovenský futbalista a futbalový tréner. Hrával na pozícii stredopoliara a obrancu. S mužstvom Česko-Slovenska roku 1980 v  Moskve získal zlatú  olympijskú medailu. S odohranými 280 futbalovými zápasmi bez prerušenia je česko-slovenským rekordérom.

Klubová kariéra 
Rostislav Václavíček debutoval v Železiarňach Prostějov ako ofenzívny stredopoliar, ale aj hral aj v útoku. V roku 1970 nastúpil 190 cm vysoký Václavíček za  Zbrojovku Brno. V období od 1. mája 1972 do 10. júna 1981 odohral v drese Zbrojovky bez prerušenia za sebou 280 prvoligových futbalových stretnutí. Dodnes tento rekord nikto z česko-slovenských či českých hráčov neprekonal.

Reprezentačná kariéra
V národnom mužstve odohral Václavíček 17 zápasov. S mužstvom Česko-Slovenska získal v roku 1980 na Olympijských hrách v Moskve zlatú medailu.

Trénerská kariéra 
Po ukončení hráčskej kariéry sa Václavíček stal trénerom.

Úspechy 
 česko-slovenský futbalový majster 1978 Zbrojovka Brno
 Olympijský víťaz LOH 1980 v Moskve

Po skončení kariéry 
Václavíček od roku 1990 do roku 1993 pôsobil ako asistent trénera. Od roku 1995 je futbalovým funkcionárom.

Zdroj 
 Rozhovor s Rostislavom  Václavíčkom
 Profil Rostislava Václavíčka na Zbrojováckom webe

Česko-slovenskí futbalisti
Osobnosti z Prostějova
Budova Print Media Academy

Budova Print Media Academy je situovaná v centre nemeckého mesta Heidelberg, oproti hlavnej železničnej stanici. Je sídlom firmy Heidelberger Druckmaschinen AG.

Heidelberger Druckmaschinen AG 
Nemecká tlačiarenská firma z dlhoročnou tradíciou bola založená v roku 1850. Poskytuje riešenia  technologických procesov grafického odvetvia.

Budova Print Media Academy 
Objekt bol realizovaný v rokoch 1998-2000 ako projekt autora Hensel-Bechtloff-Partner, Hamburg, v spolupráci s H.J. Schröder, Architect BDA/Partner H.P. Stichs, Heidelberg. Budova Print Media Academy slúži okrem iného ako medzinárodné školiace centrum v oblasti inovácií v tlači a marketingového vedenia tlačiarne. Okrem administratívnych priestorov obsahuje aj prednáškové priestory, laboratóriá, kaviareň, a výstavné priestory.  
Vo svojom návrhu nesie budova mnohé metafory spojené s remeslom tlače. Komplexné materiálové riešenie pozostáva najmä zo skla a oceľových materiálov. Budova má jednoduchý, 50m vysoký tvar kvádra. Pôdorysné rozmery objektu sú 37x37 metrov. Obsahuje átrium, orientované na juhozápad, ktoré je jednoducho zasklené a zabezpečuje kumuláciu teplého vzduchu.

Dvojitá transparentná fasáda 
Administratívne priestory a laboratóriá sú oddelené od vonkajšieho prostredia tzv. elementovým (kazetovým) fasádnym plášťom. Jednotlivé kazety zabezpečujú prevetrávanie medzipriestoru, ktorý má na šírku 46cm a je prechodný. Vonkajšia fasáda je vyhotovená s jednoduchým zasklením. Pre kontrolu tepelných ziskov je v medzipriestore fasády inštalovaný hliníkový tieniaci systém, ktorý sa prispôsobuje intenzite a uhlu slnečného žiarenia.

Socha S-Printing Horse 
V priestore pred budovou Print Media Academy sa nachádza skulptúra autora Jürgena Goertza. Socha koňa je 13 metrov vysoká a bola realizovaná v rokoch 1998-2000. Poukazuje na postavu koňa Pegasa z gréckej mytológie a tým predstavuje symbiotický vzťah myslenia a tlače. Okrídlený kôň predstavuje poetické myslenie, pričom jeho technické prevedenie z nerezu pripomína tlačiarenské stroje a samotný proces tlačenia. Socha váži 90 metrických ton.

Použitá literatúra
Bielek, B.: Dvojité transparentné fasády budov, I.diel. Bratislava, Coreal 2002. ISBN 80-968846-0-3. 206 s.
Print Media Academy in Heidelberg, Glas 2, 2001, s.27-33.

Externé odkazy 
http://www.architecture.uwaterloo.ca/faculty_projects/terri/ds/PMA.pdf 
http://www.location.print-media-academy.com/www/html/en/content/articles/architecture/overview

Stavby v Bádensku-Württembersku
Heidelberg
Gymnázium (Lipany, Komenského 13)

Gymnázium Lipany je gymnázium v meste Lipany v okrese Sabinov.

Dejiny  
Najstaršia správa o existencii školy v Lipanoch pochádza z roku 1590. Gymnázium zriadené v tomto roku svedčí o kultúrnom význame mesta. Začiatky existencie školy sa datujú 1. septembrom 1957, keď v Jedenásťročnej strednej škole v Sabinove bola otvorená jedna elokovaná trieda v Lipanoch. 1. septembra 1959 vzniká samostatná Jedenásťročná stredná škola v Lipanoch. Prvý pedagogický zbor tvorilo 10 učiteľov.

V školskom roku 1959/1960 vznikla z ľudovej a meštianskej školy samostatná jedenásťročná stredná škola, od roku 1961 Stredná všeobecnovzdelávacia škola. V roku 1963 sa osamostatnila a neskôr sa stala gymnáziom. Karol Džupa bol dlhoročným riaditeľom JSS, SVŠ aj gymnázia.

V školskom roku 1963/1964 došlo k deleniu tried podľa zamerania na základný typ a typ chemicko-biologický. V ďalších rokoch sa zamerania doplnili o ďalšie typy. 1. septembra 1970 vzniklo Gymnázium v Lipanoch. Prví abiturienti gymnázia maturovali v roku 1974. Prvá trieda gymnázia s osemročným štúdiom bola otvorená 1. septembra 1995. Prví abiturienti tohto gymnázia maturovali v máji 2003. V roku 1996 dochádza k zmene zriaďovateľa, stáva sa ním Krajský úrad v Prešove. Rok 2000 sa do histórie školy zapísal tým, že škola bola pripojená na internet. Od 1. júla 2002 je zriaďovateľom školy Prešovský samosprávny kraj. V roku 2005 bola k škole pričlenená i školská jedáleň, ktorá bola dovtedy pod správou SOU.

Referencie

Iné projekty

Externé odkazy 
oficiálna stránka

Gymnáziá na Slovensku
Lipany (okres Sabinov)
Školy v okrese Sabinov
Organizácie v zriaďovateľskej pôsobnosti Prešovského samosprávneho kraja
Jana Šrámková (1942)

Jana Šrámková (vlastným menom Turanová) (* 12. máj 1942, Bratislava) je slovenská spisovateľka rozprávok a literatúry pre deti a mládež.

Tvorba 
Debutovala knižkou desiatich moderných rozprávok Kľúč od zlatej brány. Sú v nich prvky z ľudových rozprávok i zo súčasného života. V podobnom duchu sa nesie a jej knižka Lupienok a princezná Makovienka. Do problematiky dospievajúcej mládeže sa preniesla v románe Biela stužka v tvojich vlasoch, za ktorý dostala cenu vydavateľstva Mladé letá.Postavy románu nie sú podané tragicky, ale humorne a s nadhľadom. Knižka bola preložená do piatich jazykov a v roku 1977 sa stala predlohou rovnomenného slovenského filmu režiséra Vladimíra Kaučiaka.
Ďalšie diela: Láska v troch osobách, Ako rastú futbalisti, Robko a Ďobko, Rozprávky štrbavej opičky a Ostne.

Diela
 Kľúč od zlatej brány
 Biela stužka v tvojich vlasoch
 Lupienok a princezná Makovienka

Externé odkazy 
 Biografia na stránke Literárneho informačného centra - dostupné 25. decembra 2009

Narodenia v 1942
Slovenskí spisovatelia pre deti a mládež
Nordic walking

Nordic walking – severská chôdza - je mladý druh športu. Vznikol vo Fínsku v osemdesiatych rokoch ako letná tréningová metóda pre bežcov na lyžiach. Postupom času sa z nordic walking vyvinul ešte rad ďalších športov ako Nordic Blading, Nordic Snowshoeing, Nordic Cruising, Nordic Running, Nordic Winter Walking a další.

Ide o chôdzu so špeciálnymi palicami, podobnými lyžiarskym. Sú vybavené kovovými hrotmi alebo nasadzovateľnými gumovými nadstavcami podľa typu terénu. Pri chôdzi s palicami je zapojených 600 svalov v tele, horná časť tela preberá až 30% práce nôh a odľahčuje ich od záťaže. 

Je to šport vhodný pre každého, pretože je jednoduchý, finančne nenáročný a veľmi efektívny pre udržiavanie kondície.

Nordic walking na Slovensku 
V marci 2013 je založená Slovenská asociácia Nordic Walking (SNWA) ako združenie, systematicky sa venujúce podpore a rozvoju Nordic Walking na Slovensku. V máji 2013 vzniká prvé Nordic Walking centrum na Štrbskom plese a v júni 2013 Slovenská asociácia Nordic Walking organizuje 1. Majstrovstvá Slovenska v Nordic Walkingu. V júli 2014 získava SNWA akreditáciu od Ministerstva školstva, vedy, výskumu a športu SR, ako jediné akreditované školiace stredisko NW na Slovensku.

Referencie

Iné projekty

Externé odkazy 
 chodime.cz
 200km.cz
snwa.sk

Individuálne športy
Turistika
Dukla Košice v sezóne 1963/1964

VTJ Dukla Košice v sezóne 1963/1964 odohrali svoju jedinú sezónu v 1. slovenskej národnej hokejovej lige. Vtedy sa hrala ako D skupina II. ligy, ktorá bola v hierarchii na druhom mieste hneď za I. ligou . Košice skupinu vyhrali a v kvalifikácii si vybojovali postup do najvyššej hokejovej súťaže v Česko-Slovensku.

Sezóna

Káder
 Brankári: Jiří Holeček, Procházka, Brabec, Balvín 
 Hráči v poli: Měkyňa, František Dratva, Čuhár, Vacula, Šaloun, Lang, Kvasnica, Šafránek, Tunka, Hildebrand, Rőssler, Stanislav Rob, František Kolláth, Lubomír Rys, Pešek, Bavor, Dědek,Šiller 
 Tréner: Miroslav Nitka

Liga

Herný systém 
Druhá najvyššia hokejová súťaž v československu sa oficiálne nazývala II. Liga. 2.Liga bola rozdelená do 4.skupín resp. 4.divízii po 8 tímov, kde každý s každým odohral 2 zápasy vonku a 2 doma. Víťazi skupín sa stretli v kvalifikačnej skupine, kde odohrali medzi sebou každý s každy jeden zápas doma a jeden vonku. Tím Vojenskej Telovýchovnej Jednoty Dukly Košice patril do D skupiny.
Od tejto sezóny vznikla jedna úplne celá divízna skupina kde hrali len Slovenské kluby. Táto súťaž sa nazývala tiež ako 1. slovenská národná hokejová liga. Ku vzniku tejto skupiny sa pričinili hlavne vzniknuté Dukly ako Dukla Nitra, Dukla Trenčín či Dukla Košice.

2. Liga - skupina D

Ligové Zápasy
 Dukla Košice - Slovan ChZJD Bratislava B doma: 9:2 a 7:2,  vonku: 3:2 a 4:5
 Dukla Košice - Dukla Trenčín doma: 8:1 a 7:1, vonku: 3:3 a 5:5
 Dukla Košice - LVS Poprad doma 5:5 a 5:1, vonku: 3:2 a 8:2
 Dukla Košice - Dukla Nitra doma: 7:1 a 7:2, vonku: 5:1 a 4:4
 Dukla Košice - Iskra Smrečina Banská Bystrica doma: 8:2 a 18:2, vonku: 3:1 a 5:1
 Dukla Košice - Jednota Žilina doma: 6:4 a 7:1, vonku: 5:3 a 3:1
 Dukla Košice - Iskra Liptovský Mikuláš doma: 12:1 a 17:4, vonku: 7:0 a 5:2

Konečné poradie

Kvalifikačná skupina o postup do I.Ligy

Kvalifikačné Zápasy
 Dukla Košice - Spartak Motorlet Praha doma: 4:6,  vonku: 6:5
 Dukla Košice - Spartak Královopolská strojírna Brno doma: 6:2, vonku: 1:4
 Dukla Košice - Slavoj České Budějovice doma 6:2, vonku: 4:2

Tabuľka kvalifikácie

Externé odkazy 
 avlh.cz
 hckosice.sk
 hckefans.blog.cz - HC Košice - Pride of East
 eliteprospects.com
 Stránky venované česko-slovenskej hokejovej lige
 História česko-slovenského a českého hokeja
 cs.wikipedia.org

Ľadový hokej v 1963
Ľadový hokej v 1964
Sezóny HC Košice
Kyselina jodovodíková

Kyselina jodovodíková je vodný roztok jodovodíka. Označuje sa chemickým vzorcom HI. 

Je to bezkyslíkatá kyselina. Hustota a teplota topenia a varu závisia od koncentrácie. Má veľmi silné korozívne vlastnosti. Ide o jednu z najsilnejších kyselín.

Jodovodíková
Jodovodíková
Zlúčeniny jódu
 
Redukčné činidlá
Medzinárodný deň nepočujúcich

Medzinárodný deň nepočujúcich je akcia, ktorá sa koná od roku 1958 v každom štáte vo svete i v Česko-Slovensku. To vyplýva z Valného zhromaždenia Svetovej federácie nepočujúcich 2. septembra 1957 v Ríme, ktoré uznieslo každú štvrtú septembrovú nedeľu usporiadať v jednotlivých krajinách Medzinárodný deň nepočujúcich. Existuje aj Medzinárodný týždeň nepočujúcich, ktorý sa koná každý štvrtý septembrový týždeň, ak v tomto týždni je štvrtá septembrová nedeľa. Avšak na Slovensku sa tradične koná v 2. alebo v 3. týždni v septembri.

Zámerom Medzinárodného dňa nepočujúcich je oboznámiť politikov, verejnú správu a širokú verejnosť s úspechmi nepočujúcich a o účasti komunity nepočujúcich. Tieto dni sú tiež ukážkou solidarity medzi nepočujúcimi a ich prívržencami a sú využívané ako čas na povzbudenie väčšieho úsilia presadzovať práva nepočujúcich. 

Od roku 1978 v čase dohody medzi Čechmi a Slovákmi sa uskutočňovala akcia Medzinárodného dňa nepočujúcich Česi zvlášť a Slováci zvlášť.

História usporiadania Medzinárodného dňa nepočujúcich na Slovensku 
 1978 – Košice
 1979 – Bratislava
 1980 – Košice 
 1981 – Bratislava
 1982 – Prešov
 1983 – Lučenec
 1984 – Trenčín
 1985 – Zvolen
 1986 – Bratislava
 1987 – Nové Zámky
 1988 – Žilina
 1989 – Spišská Nová Ves
 1990 – Trnava
 1991 – Lučenec
 1992 – Topoľčany
 1993 – Košice
 1994 – Trenčín
 1995 – Hlohovec
 1996 – Martin
 1997 – Bratislava
 1998 – Púchov
 1999 – Nové Zámky
 2000 – Košice
 2001 – Senica
 2002 – Prešov
 2003 – Nitra
 2004 – Poprad
 2005 – Bratislava
 2006 – Žilina
 2007 – Zvolen
 2008 – Nové Zámky
 2009 – Lučenec - web: Medzinárodný deň nepočujúcich v Lučenci
 2010 – Bratislava
 2011 – Nové Zámky

Medzinárodné dni
Ogg

Ogg je otvorený multimediálny kontajnerový formát. 

Dátový formát Ogg, bol vytvorený ako slobodný formát pre digitálne multimédia, ktorý nie je obmedzený softvérovými patentmi a umožní
efektívne ukladať alebo streamovať multimediálne obsahy. Práve streaming médií je silná stránka formátu Ogg. Všetko čo obsahuje Ogg kontajner je možné streamovať bez ďalších úprav, na rozdiel od ostatných formátov ktoré sa nedajú streamovať (napr. MP4) alebo ktoré sa dajú streamovať len po úprave (napr. matroska).

Formát Ogg je definovaný v RFC 3533 a jeho MIME typ application/ogg v RFC 3534, a spadá pod BSD licenciu. 

Vývoj je spravovaný nadáciou Xiph.org, ktorá zodpovedá aj za vývoj jednotlivých kodekov, pomocou ktorých je komprimovaný multimediálny obsah kontajnera.
´

Kodeky Ogg 
Keďže Ogg je len multimediálny kontajner ktorý umožňuje zabaliť do jedného súboru rozličné typy dát, na komprimáciu 
multimediálnych dát sú potrebné kodeky. Ogg umožňuje zabaliť rozličné formáty napr. MPEG-4, MP3 atď., 
ale väčšinou sa používa s nasledovnými slobodnými kodekmi spravovanými nadáciou Xiph.org:

 Audio
 Stratová kompresia dát
 Speex: pre nahrávky hlasu na nízkych bitových rýchlostiach (~8–32 kbit/s kanál)
 Vorbis: pre všeob. audio dáta na stredných až vysokých variabilných bitových rýchlostiach  (~16 – 500 kbit/s kanál)
 Opus: určený pre hlas, hudbu a všeob. audio na variabilných bitových rýchlostiach (~6 – 510 kbit/s kanál)
 Bezstratová kompresia
 FLAC: určený na archiváciu, editáciu a internetovú distribúciu nahrávok, umožňuje streamovanie médií
 Bez kompresie
 OggPCM: nekomprimované PCM audio, podobne ako WAV 

 Video
 Stratová kompresia
 Theora: je založená na kodeku VP3 od On2 Technologies.
 Tarkin: experimentálny video kodek 
 Dirac: slobodný video formát vyvinutý BBC Research & Development, založený je na waveletovej kompresii
 Bezstratová kompresia
 Dirac: časť špecifikácií dirac-u pokrýva aj bezstratovú kompresiu 
 Bez kompresie
 OggUVS: kodek vo vývoji 

 Text
 Ogg Writ: textový kodek určený pre titulky
 OggKate: pre karaoke
 Continuous Media Markup Language(CMML):  časovaný text. kodek, štruktúrou sa podobá na HTML 
 Annodex: Otvorené štandardy pre značkovanie a indexovanie sieťovaných médií

Externé odkazy (v angličtine)
 Nadácia Xiph.Org — Oficiálne webové stránky
 RFC 3533 — Definícia formátu Ogg
 RFC 5334 — Typy médií v Ogg
 kodeky pre Windows Media Player: Vorbis, Speex, Theora, FLAC
 Online nástroj na konverziu súborov Ogg
 MiroVideoConverter

Multimediálne kontajnery
Slobodný softvér
Súborové formáty
Tom Clancy

Thomas Leo Clancy Jr. (* 12. apríl 1947, Baltimore, Maryland, Spojené štáty – † 1. október 2013, Baltimore) ) bol americký spisovateľ, ktorý sa preslávil najmä technicky detailnými príbehmi z prostredia špionáže a armády zasadenými do obdobia počas a po studenej vojne, rovnako ako sériou hier. Taktiež bol spoluvlastníkom Baltimore Orioles, tímu v prestížnej americkej súťaži Major League Baseball. Oficiálne zastával pozíciu podpredsedu.

Život 
Narodil sa v Baltimore v štáte Maryland. Navštevoval Loyola Blakefield v Towsone, kde maturoval v roku 1965. Promoval v roku 1969 na Loyola College v Baltimore v odbore anglická literatúra. Túžil slúžiť v armáde, no neprešiel požadovaným testom zraku ROTC. Než začal písať viedol nezávislú poisťovaciu agentúru. 

V roku 1993 sa pripojil k skupine investorov a kúpili Baltimore Orioles od Eliho Jacobsa. V roku 1998 dosiahol dohodu o kúpe Minnesota Vikings, avšak musel sa jej vzdať kvôli výdavkom spojeným s rozvodom.

Dňa 26. júna 1999 sa oženil s novinárkou Alexandou Marie Llewellyn, sesternicou Colina Powella, ktorý ich zoznámil.

V 2008 kúpil francúzsky tvorca hier, spoločnosť Ubisoft, práva používať Clancyho meno v súvislosti s hrami a podobnými produktami, ako filmy alebo knihy.

Bibliografia 
Romány Hon na ponorku (The Hunt for Red October), Vysoká hra patriotov (Patriot Games), Jasné nebezpečenstvo (Clear and Present Danger) a Najhoršie obavy (The Sum of All Fears) boli sfilmované. Clancyho najznámejšiu postavu, Jacka Ryana, si zahrali herci Alec Baldwin, Ben Affleck a Harrison Ford, ďalšiu z jeho postáv, Johna Clarka, napr. Willem Dafoe alebo Liev Schreiber. Prvý román zo série Operačné centrum (Op-Center) bol vydaný v 1995 ako miniséria televízie NBS s rovnomenným názvom s Harrym Hamlinom v hlavnej úlohe. Aj keď miniséria nepokračovala, Clancy napísal niekoľko pokračovaní úspešného románu, aj keď s pôvodným románom mali spoločný iba názov a hlavné postavy.

V románe Tigrie zuby (The Feath of the Tiger) Clancy ako hlavné postavy predstavil syna Jacka Ryana, Jacka Ryana (Jr.), a jeho dvoch synovcov.

Clancy napísal niekoľko kníh literatúry faktu o rôznych častiach ozbrojených síl Spojených štátov (zoznam literatúry faktu nižšie v článku). Niekoľko ďalších iných autorov vyšlo pod Clancyho menom, ďalej rozvíjajúc príbehy Clancyho diel:

 Tom Clancy's Op-Center
 Tom Clancy's Power Plays
 Tom Clancy's Net Force
 Tom Clancy's Net Force Explorers
 Tom Clancy's Splinter Cell
 Tom Clancy's EndWar
 Tom Clancy's Ghost Recon
 Tom Clancy's HAWX

Referencie

Iné projekty

Externé odkazy 
 Neoficiálna česká stránka Toma Clancyho
 Tom Clancy na www.clancyfaq.com
 

 
Spisovatelia románov USA
Osobnosti z Baltimoru
Ping

Program ping (angl. Packet InterNet Groper) umožňuje preveriť funkčnosť spojenia medzi dvoma sieťovými rozhraniami (počítača, sieťového zariadenia) v počítačovej sieti, ktorá používa rodinu protokolov TCP/IP. Ping pri svojej činnosti periodicky odosiela IP datagramy a očakáva odozvu protistrany (zariadenia). Pri úspešnom obdržaní odpovede vypíše dĺžku odozvy (latencie) a na záver štatistický súhrn. Trvanie odozvy sa vypisuje v milisekundách.

Opis činnosti 
Parametrom programu ping je doménové meno alebo IP adresa sieťového rozhrania, ktorého dostupnosť chceme preveriť. Ak je uvedené doménové meno, je najprv preložené pomocou DNS na IP adresu. Program používa správy „Echo Request“ (typ 8, výzva) a „Echo Reply“ (typ 0, odpoveď) protokolu ICMP. Výzvy sa odosielajú na cieľovú IP adresu a v stanovenom limite sa očakáva odpoveď (typicky 3 sekundy). Jednotlivé výzvy obsahujú čísla (icmp_seq), podľa ktorých možno identifikovať jednotlivé odpovede, alebo ich stratu. Program priebežne vypisuje, ktoré odpovede už prišli a s  akým oneskorením (latenciou).

Sieťové umiestnenie môže byť server, počítač, sieťová tlačiareň, spojené cez internet, alebo LAN.

Kvalita pingu 
 0 – 50 ms – Výborný Ping (Odporúčaný pre hranie multiplayerových hier)
 50 – 100 ms – Chválitebný Ping (Zhoršená kvalita pri hraní hier)
 100 – 200 ms – Dostatočný Ping (Zlá kvalita pri hraní hier, Dobrá pre prehliadanie internetu.)
 200 – 1000 ms – Zlý Ping (Takmer nehrateľne pri multiplayer hrách, Dostačujúca pre prehliadanie internetu)
 1000+ ms – Nedostatočný Ping ktorý spôsobuje časté internetové problémy s konkrétnym sieťovým umiestnením.

Externé odkazy

Manuálové stránky

Meranie pingu z prehliadača 

Meranie pingu (odozvy) môžete na týchto webových stránkach:
 www.speedmeter.sk – Slovenská stránka na meranie rýchlosti internetu a rýchlosti odozvy.
 www.speedtest.net – Medzinárodná stránka na meranie rýchlosti internetu a rýchlosti odozvy.
 Ping Test Online

Počítačové siete
Pavel Valerievič Daciuk

Pavel Valerievič Daciuk (; * 20. júl 1978, Jekaterinburg) je ruský hokejový útočník, hrajúci na pozícii centra, v súčasnosti hráč klubu KHL CHK Avtomobilist Jekaterinburg, držiteľ Zlatej trojkoruny.

Klubový hokej

Pôsobenie v Rusku
Hokej začal hrať vo svojom rodnom Jekaterinburgu. V mladosti sa venoval taktiež futbalu. Hrával v superligovom tíme Spartak Jekaterinburg, ktorý sa neskôr premenoval na Dynamo Jekaterinburg. Napriek solídnym výsledkom zostával často prehliadaný, v NHL draftoch v rokoch 1996 a 1997 si ho žiaden NHL tím nevyhral. V sezóne 1997/98 si ho všimol klubový skaut Detroitu a tento tím ho nakoniec draftoval v roku 1998 zo 171. miesta. 

V Jekaterinburgu v štyroch sezónach odohral 101 zápasov s celkovou bilanciou 70 bodov. Jeho tím v sezóne 1997/98 zo superligy vypadol, takže jednu sezónu odohral v druhej lige (s názvom Vyššia liga), v ktorej sa klubu podarilo postúpiť naspäť do ruskej najvyššej súťaže. Sezónu 2000/01 odohral v tíme Ak Bars Kazaň. Prvýkrát v kariére sa tak dostal do play-off superligy, avšak Kazaň po výbornej základnej časti, kde v prvej fáze skončil prvý a v druhej fáze druhý, nakoniec v štvrťfinále vypadol.

Detroit Red Wings

2001-2004
Vo svojej nováčikovskej sezóne získal svoj prvý Stanleyho pohár. V tíme hral aj so svojimi krajanmi Igorom Larionovom a Sergejom Fiodorovom, pričom v hral vo formácii s Brettom Hullom a Boydom Deverauxom. Kvôli náročnosti sezóny vynechal zopár zápasov na jej konci, avšak prezentoval sa solídnym výkonom 35 bodov v 70 zápasoch. V play-off hral v takmer všatkých zápasoch svojho mužstva a mohol sa tak tešiť zo zisku najcennejšej trofeje. 

V nasledujúcej sezóne začal hrať vo formácii s Henrikom Zetterbergom a táto formácia (Dacjuk-Zetterberg-Hull) sa stala veľmi úspešnou a známou ako "dve deti a starec". Kvôli zraneniu kolena neodohral 18 zápasov, ale stihol nazbierať 51 bodov. V play-off nebodoval, Detroit vypadol už v prvom kole proti Anaheimu. Po odchode Sergeja Fiodorova, ktorý bol tiež centrom, sa Dajcuk stal jedným z kľúčových hráčov tímu. V sezóne 2003/04 nazbieral 68 bodov v 75 zápasoch a prvýkrát sa zúčastnil NHL All-Star Game. Pridal 6 asistencií v play-off, Detroit vypadol v 2. kole.

Klubová štatistika

Reprezentácia

  
  
  
  
  
  
  
  

Tréner Vladimir Krikunov ho nominoval na Majstrovstvá sveta v ľadovom hokeji 2005, kde vytvoril formáciu s Alexejom Kovaľovom a Alexandrom Charitonovom. Ruskí hokejisti po semifinálovej prehre s Kanadou 3:4 vyhrali zápas so Švédskom 6:3 a stali sa bronzovými medailistami. Zúčastnil sa aj šampionátu v Nemecku, kde ruský tím obsadil po finálovej prehre s Českom 1:2 striebornú priečku. Na týchto majstrovstvách bol vyhlásený za najlepšieho útočníka turnaja. Na Olympijských hrách 2014 bol kapitánom reprezentácie Zbornej.

Reprezentačné štatistiky

Externé odkazy 
 
 

Ruskí hokejisti
Olympijskí víťazi v ľadovom hokeji
Ruskí olympijskí víťazi
Majstri sveta v ľadovom hokeji
Víťazi Stanleyho pohára
Bronzoví olympijskí medailisti v ľadovom hokeji
Ruskí bronzoví olympijskí medailisti
Hráči Detroit Red Wings
Účastníci MS v hokeji 2001
Účastníci MS v hokeji 2003
Účastníci MS v hokeji 2005
Účastníci MS v hokeji 2010
Vraždy podľa abecedy

Vraždy podľa abecedy () je detektívny román britskej spisovateľky Agathy Christie. Vystupuje v ňom jej slávny fiktívny detektív Hercule Poirot so svojim priateľom kapitánom Arthurom Hastingsom, ktorý je aj rozprávačom príbehu.

Román bol po prvýkrát vydaný v Anglicku v roku 1936 vo vydavateľstve Collins Crime Club. V roku 1992 bol podľa knihy Vraždy podľa abecedy natočený rovnomenný film v hlavnej úlohe s britským hercom Davidom Suchetom.

Slovenské vydanie 
V slovenčine vyšla kniha v roku 1965 v edícii „Labyrint“ vo vydavateľstve Smena.

Dej 

V prímorských letiskách na južnom pobreží Anglicka vyčíňa sériový vrah. Celá krajina je v strehu. Tentoraz páchateľa okrem neznámeho motívu bezpochyby vedie aj iná pohnútka. Anonymné listy, vopred upozorňujúce známeho detektíva na miesto najbližšej vraždy, sú rukolapným dôkazom, že márnomyseľnosť je jednou z hlavných vlastností nebezpečného zabijaka. Aj výber obetí podľa abecedy, inšpirovaný vlakovým cestovným poriadkom, svedčí o dôslednej, metodickej mysli, čo sa rozhodla hodiť rukavicu samému Herculovi Poirotovi. Slávny detektív už môže rátať len s tým, že sebavedomie rastúce s každou vraždou časom oslabí protivníkovu pozornosť a vrah začne robiť chyby ...

Externé odkazy 
Agatha Christie: Vraždy podľa abecedy

Zdroj 

Knihy z 1936
Detektívne romány
Diela Agathy Christie
Sfilmované knihy
Abenakiit-(Ce)

Abenakiit-(Ce) je klencový minerál, ktorý má chemický vzorec Na26{Ce,Nd, La, Pr, Th, Sm}6{SiO3}6{PO4}6{CO3}6{SO2}O. Patrí do trigonálnej sústavy. Bol pomenovaný podľa indiánskeho kmeňa Abenaki, ktorý obýval oblasť v okolí náleziska tohto minerálu.

Vlastnosti 
 Fyzikálne vlastnosti:

Tvrdosť: 4-5; Hustota: 3210 kg/m3; Lom: lastúrnatý; Štiepateľnosť: nedokonalá; Krehkosť: nedokonalá; Iné: slabo rádioaktívny

 Chemické vlastnosti:
Rozpúšťa sa v kyseline chlorovodíkovej HCl.

Zloženie: Na 20,41 %; (Ce,Nd,La,Pr,Th,Sm) 29,51 %; Si 5,75 %; P 6,35 %; C 2,46 %; S 1,10 %; O 34,42 %

 Optické vlastnosti: Vzhľad: eliptické zrná; Farba: bledohnedá; Lesk: sklený; Priehľadnosť: priehľadný; Vryp: biely

Nálezisko 
Tento minerál bol objavený v Kanade, konkrétne v Poudrette quarry, v podobe zŕn veľkosti 1 - 2 mm.

Pozri aj 

 Zoznam minerálov

Zdroj 

Trigonálne minerály
Minerály sodíka
Abernathyit

Abernathyit je zriedkavý tetragonálny minerál, ktorý má chemický vzorec K(UO2)AsO4)•3H2O.

Bol pomenovaný podľa objaviteľa Jess Abernathy, ktorý bol banským inžinierom na ložisku, kde bol prvýkrát popísaný.

Vlastnosti

Fyzikálne vlastnosti 
Tvrdosť: 2 – 3
Hustota: /m3
Lom: lastúrnatý
Štiepateľnosť: dokonalá
Krehkosť: krehký

Chemické vlastnosti 
Zloženie:
K 7,52 %
U 45,77 %
As 14,41 %
H 1,55 %
O 30,76 %

Optické vlastnosti 
Vzhľad: ditetragonálne dipyramídy
Farba: žltá
Lesk: sklený
Priehladnosť: priehľadný
Vryp: svetložltý

Lokality 
Tento minerál bol objavený vo viacerých štátoch:
Francúzsko – Riviéral
Nemecko – Sailauf v Bavorsku
USA – Tuba City

Prvýkrát bol opísaný z uránové ložiska typu Colorado Plateau v Moab v Americkom štáte Utah.

Pozri aj 
Zoznam minerálov

Tetragonálne minerály
Minerály uránu
Minerály draslíka
Minerály arzénu
Minerály kyslíka
Minerály vodíka
Concubia Nocte

Concubia Nocte je slovenská black metalová skupina, ktorá vznikla v roku 2003.

Aktuálna zostava
 Nocturnal – gitara
 Svarthen – basa, spev
 Sladuban – klávesy
 Dir – bicie

Bývalí členovia
 Volgar – bicie

Diskografia
 Z najhlbsej Noci  (demo) 2006
 Sekerou Peruna a Kladivom Thora 2008

Externé odkazy 
 odkaz v Metal Archives

Slovenské blackmetalové hudobné skupiny
Micunari Išida

Micunari Išida  (, * 1561 – † 6. november  1600) bol samuraj ktorý viedol Západnú armádu v bitke pri Sekigahare nasledujúcej po  období Azuči-Momojama. Bol tiež známy pod svojím dvorným titulom Džibu Šóho (治部少輔)

Životopis 

Narodil sa na juhu provincie Ómi (v súčasnosti je to prefektúra Šiga) ako druhý syn Masacugu Išida, ktorý bol vazalom klanu Azai. Jeho detské meno bol Sakiči (). Išida odišiel zo služieb klanu Azai po jeho porážke v roku 1573. Podľa legendy, predtým ako slúžil Hidejošimu Tojotomimu, bol mníchom v budhistickom chráme, no pravdivosť tejto legendy je pochybná, pretože vznikla v priebehu obdobia Edo.

Micunari stretol Hidejošiho Tojotomiho ešte v mladosti a neskoršie bol daimjóm Nagahamy. Keď Hidejoši podnikol  ťaženie na Čúgoku, Micunari pomáhal svojmu pánovi v ťažení proti hradom ako boli hrad Tottori a hrad Takamacu (v súčasnosti Okajama).

Po tom, ako sa Hidejoši chopil moci, sa Micunari stal známy ako talentovaný finančný manažér pre svoje vedomosti a zručnosti pri  výpočtoch. Od roku 1585 bol správcom Sakai spolu so svojím starším bratom Masazumim Išidom. Bol vymenovaný za jedného z piatich bugjó alebo hlavných správcov Hidejošiho vlády. Hidejoši ho urobil daimjóm Sawajamy v provincii Ómi s lénom pol milióna koku (v súčasnosti je to časť  Hikone). Hrad Sawajama bol známy ako jeden z najlepšie opevnených hradov tých čias.

Micunari bol vodca byrokratov v Hidejošiho vláde a bol známy svojou nekompromisnou povahou. Aj keď mal veľa priateľov, mal zlé vzťahy z niektorými daimjó, ktorí boli známi ako dobrí bojovníci, vrátane Hidejošiho príbuzného Masanoriho Fukušimu. Po Hidejošiho smrti sa ich konflikt ešte zhoršil. Základným bodom ich konfliktu bola otázka, či je možné sa spoľahnúť na Iejasua Tokugawu ako stúpenca  Tojotomiho vlády, ktorej nominantom bolo ešte iba dieťa Hidejori Tojotomi.

V roku 1600 bola bitka pri Sekigahare, ktorá sa odohrala ako dôsledok tohto politického konfliktu. Micunarimu sa podarilo zorganizovať armádu pod vedením Terumotoa Móri. Ale koalícia vedená Iejasuom Tokugawom bola väčšia a bitka skončila porážkou Micunariho.

Po porážke sa snažil utiecť, no bol chytený dedinčanmi. Sťali ho v Kjóte. Po poprave bola jeho hlava vystavená v Kjóte. Podľa povesti tam bola iba niekoľko dní a potom záhadne zmizla. Ďalší daimjó zo Západnej armády, ako Jukinaga Koniši a Ekei Ankokudži, boli tiež popravení.

Micunari mal so svojou manželkou troch synov (Šigeieho, Šigenariho a Sakičiho) a tri dcéry (známe je meno iba najmladšieho dievčaťa Tacuko) a ďalšie deti od svojich mileniek.

Micunari Išida v beletrii 
Pozri Ľudia z obdobia Sengoku v populárnej kultúre.

Literatúra 
 Bryant, Anthony. Sekigahara 1600: The Final Struggle for Power. Praeger Publishers, 2005.
 Jeremy Black (2005). Sedemdesiat veľkých bitiek v dejinách ľudstva Slovak edition © Vydavateľstvo SLOVART, s.r.o. 2006

Externé odkazy 
 SengokuDaimyo.com The website of Samurai Author and Historian Anthony J. Bryant
 SamuraiArchives.com
 Ishida_Mitsunari Samurai Archives- Ishida Mitsunari

Zdroje 

Narodenia v 1561
Úmrtia v 1600
Osobnosti obdobia Sengoku
Samuraji
Šujské rašelinisko

Šujské rašelinisko je prírodná rezervácia so 4. stupňom ochrany prírody. Nachádza sa blízko obce Šuja pri rieke Rajčanka v katastrálnom území obce Rajecká Lesná. Toto chránené územie bolo vyhlásené v roku 1983 s cieľom zachovať zriedkavé slatinné a rašelinné druhy rastlín a ich spoločenstiev. Celková rozloha chráneného územia je  ( NATURA 2000).

Toto územie je vytvorené na štrkovom podloží, ktoré sa neďaleko aj povrchovo ťaží. Šujské rašelinisko je súčasťou chránených území NATURA 2000.

Referencie

Externé odkazy 
Mapa

Chránené územia Národného parku Malá Fatra
Prírodné rezervácie v Žilinskom kraji
Chránené územia v okrese Žilina
Rajecká Lesná
Územia európskeho významu na Slovensku
Mokrade na Slovensku
HC Vítkovice Ridera

HC Vítkovice Ridera je ostravský hokejový klub hrajúci Českú extraligu.

Vývoj názvu klubu 
 1928 – SSK (Sportovně společenský klub) zlúčením SK Moravské Slavie a SK Slovanu Ostrava
 1936 – ČSK (Český sportovní klub)
 1945 – SK Vítkovické železárny,
 1948 – Sokol Vítkovické železárny
 1952 – Baník Vítkovice
 1957 – VŽKG Ostrava
 1976 – TJ Vítkovice
 1993 – HC Vítkovice
 2005 - HC Vítkovice Steel
 2016 - HC Vítkovice Ridera

História 
Klub bol založený v roku 1928.  V roku 1934 vyhral župné majstrovstvá a stal sa majstrom Moravy a Slovenska. Účastník prvého ročníka Česko-slovenskej hokejovej ligy v sezóne 1936/1937. Roku 1949 klub postúpil do prvej ligy, z ktorej zostúpil v rokoch 1960, 1965, 1967, 1985 a 1987. V Česko-slovenskej lige odohral klub 36 ročníkov a dvakrát získal majstrovský titul v sezónach 1951/1952 a 1980/1981. V Českej extralige je od jej vzniku a úspechom sú tri druhé miesta a dve tretie.

Úspechy 
 1951/1952 - Majster Česko-Slovenska
 1980/1981 - Majster Česko-Slovenska
 1996/1997 - druhé miesto v Českej extralige
 1997/1998 - tretie miesto v Českej extralige
 2000/2001 - tretie miesto v Českej extralige
 2001/2002 - druhé miesto v Českej extralige
 2009/2010 - druhé miesto v Českej extralige
 Víťaz Tatranského pohára - 1969, 2002, 2006, 2007, 2009

Umiestnenia v jednotlivých sezónach

Protektorát Čechy a Morava 
 Národní liga - 4. ročníky

 4. miesto: 1939/40, 1941/42
 5. miesto: 1940/41
 6. miesto: 1942/43

Česko-Slovensko 
 Česko-slovenská hokejová liga - 36. ročníkov

 1. miesto:  1951/52, 1980/81
 2. miesto:  1949/50, 1950/51, 1952/53, 1982/83, 1992/93
 3. miesto:  1957/58, 1978/79
 4. miesto: 1953/54, 1955/56, 1956/57, 1977/78, 1979/80, 1981/82, 1991/92
 5. miesto: 1936/37, 1962/63
 6. miesto: 1958/59 
 7. miesto: 1954/55, 1963/64, 1975/76, 1976/77, 1989/90
 8. miesto: 1961/62
 9. miesto: 1973/74
 10. miesto: 1937/38, 1966/67, 1983/84, 1988/89. 1990/91  
 11. miesto: 1959/60, 1964/65, 1974/75
 12. miesto: 1984/85, 1986/87

 Divízia - 3 ročníky

 1. miesto:  1948/49(Morava A)
 4. miesto: 1946/47(Morava A)
 5. miesto: 1945/46(východ)

 Česko-slovenská druhá hokejová liga - 1. ročník
 1. miesto:  1960/61

 1. Česká národní hokejová liga - 9 ročníkov

 1. miesto:  1965/66, 1971/72, 1985/86, 1987/88
 2. miesto:  1967/68, 1968/69, 1972/73
 4. miesto: 1969/70, 1970/71

Česko 
 Česká hokejová extraliga - 19. ročníkov

 2. miesto:  1996/97, 2001/02, 2009/10, 2010/11
 3. miesto:  1997/98, 2000/01
 4. miesto: 2004/05
 5. miesto: 2002/03
 6. miesto: 1993/94
 7. miesto: 2003/04, 2005/06, 2011/12
 8. miesto: 1998/99, 2008/09
 10. miesto: 1995/96
 11. miesto: 1994/95, 2006/07, 2007/08
 14. miesto: 1999/00

Slávni hráči 
 Vladimír Vůjtek
 František Černík
 Miroslav Fryčer
 Pavel Kubina
 Richard Šmehlík
 Miloš Holaň
 Martin Prusek
 David Moravec

Iné projekty

Externé odkazy 
 avlh.cz

Vítkovice
Organizácie založené v 1928
 
Vítkovice
Alexander Pschill

Alexander Pschill (* 13. jún 1970,  Viedeň) je rakúsky herec, vďaka úlohe komisára Marca Hoffmanna v seriáli Komisár Rex  získal popularitu i za hranicami Rakúska.

Externé odkazy 
www.alexanderpschill.at 
Alexander Pschill na Internet Movie Database 

Rakúski divadelní herci
Rakúski filmoví herci
Rakúski televízni herci
Osobnosti z Viedne
Nicole Scherzingerová

Nicole Scherzingerová, rodným menom Nicole Prescovia Elikolani Valiente Scherzinger (* 29. jún 1978 Honolulu, Havaj, USA), je americká speváčka, tanečnica a líderka skupiny Pussycat Dolls.

V skupine Pussycat Dolls, s ktorou vystúpila i v televíznej show Davida Lettermana, pôsobila od roku 2003. V roku 2005 vydala so skupinou album PCD a po skončení turné začala natáčať aj svoju sólovú platňu, ktorá mala mať názov Her Name Is Nicole. Počas prípravy dosky vyšli tri single, ktoré si ale neviedli dobre, preto dokončenie odložila a začala nahrávať druhý album so skupinou.
V roku 2011 vydala album KILLER LOVE. Z tohoto albumu vyšli single ako Poison, Don't Hold Your Breath, Right There. Momentálne pracuje na ďalšom albume, ktorý je naplánovaný na november 2013. V marci vydala singel Boomerang.
 Nicole Scherzingerová v roku 2011 zasadala v porote amerického X Factoru. Mala na starosti kategóriu nad 30 rokov. Jeden z jej zverencov - Josh Krajcik, sa dostal až do finále.

Diskografia

S Pussycat Dolls 
 2005: PCD
 2008: Doll Domination

Sólo 
albumy:

Killer Love (2011)

Big Fat Lie (2014)

single:
 2007 „Whatever U Like“ (hosť T. I.)
 2007 „Baby Love“ (hosť Will.i.am) {| class="wikitable" ! ! ! ! |- | | | | |- | | | | |- | | | | |}
 2007 „Supervillain“ (hosť Mad Scientist)
 2007 „Puakenikeni“ (hosť Brick & Lace)
 2008 „Rio“
 2010 „Poison“
 2011 „Don't Hold Your Breath“
 2011 „Right There“ (hosť 50 Cent)
 2011 „Wet“
 2011 „Try With Me“
 2013 Boomerang
 2014 Your Love
 2014 Run
 2014 On the Rocks
 2014 Bang

Iné projekty

Externé odkazy 
 Oficiálna stránka
 http://officialnicolenation.com/

Zdroj 
 

Hiphopové speváčky USA
Popové speváčky USA
R&B speváčky USA
Modelky USA
Tanečníci USA
Osobnosti USA filipínskeho pôvodu
Osobnosti USA havajského pôvodu
Osobnosti USA ukrajinského pôvodu
Osobnosti z Honolulu
Bengt Warne

Bengt Warne (* 21. január 1929, Göteborg, Švédsko – † 2006, Štokholm, Švédsko) bol architekt a výskumník. Venoval sa navrhovaniu a stavaniu domov, ktoré poskytovali ľuďom život v harmónii s prírodou.

Vyštudoval Kráľovskú Technickú Akadémiu v Štokholme. Medzi jeho významné realizácie patria Nature House v Saltsjöbaden, Švédsko (1974); rodinné domy v Indii (1986), Eko domy v Nemecku (1986), Stendsund – budova pre vodné spoločenstvá v Trose, Švédsko (1988); Eko domy v Štokholme, Švédsko(1994). Medzi jeho najvýznamnejšie architektonické diela patria Lilyn vodný dom a Nature House.

Lilyn vodný dom 
Lilyn vodný dom bol postavený v rokoch 19621964 v Uttrane, Švédsku. Charakteristický je svojimi terasami a prefabrikovanými dielmi vyrobenými v lodenici. Má 250 m2, štyri spálne. Lilyn dom bol v mnohých smeroch experimentom. Pôvodný projekt bol určený pre bývanie vyššieho štandardu, no neskôr už v menšej verzii začala jeho masová výstavba z prefabrikovaných dielov. Strešné zasklené roviny merajú 8 x 4 metra a sú hermeticky uzavreté trojitým zasklením. Ťažký strešný plášť možno otvoriť a zavrieť niekoľkokrát ročne, podľa potrieb obyvateľov. Takýto druh strešného plášťa nebol nikde predtým použitý. Celý strešný systém riadia štyri hydraulické zdviháky. Pôdorys domu je koncipovaný ako antické átrium, so všetkými spálňami a obytnými miestnosťami obklopujúcimi centrálne štvorcové nádvorie s bazénom predstavujúcim srdce domu.

Nature House 

Nature House bol prvým eko domom postavený v Štokholme v rokoch 19741976. Jadro domu určené na bývanie je obklopené škrupinou zo skla. V medzipriestore sa nachádza zeleň. Využíva všetky možné prirodné danosti okolia. Živly ako zem, voda, vzduch a oheň sú použité v koncepte domu. Bol navrhnutý pre rodinné bývanie, ale postupne sa stal centrom pre výskum, vývoj a reálnu ukážku stavby v duchu prírodnej architektúry. Tomuto účelu slúžil až do roku 1981. Dom bol postavený z prírodných materiálov – dreva, hliny a spôsobom, ktorý rešpektuje prirodzené deje v okolitej prírode a nenarušuje ich. Navyše je celý dom poprepletaný sústavou živých rastlín, ktoré slúžia ako prirodzený vzduchový filter, čistia a obohacujú vzduch v celom dome. Dom je postavený v miernom terénnom svahu. Dažďová voda je zhromažďovaná v zásobníku a používaná na kúpanie, umývanie riadov, pranie a následne znovu využitá na zavlažovanie v záhrade. Vysoko-efektívne kachle slúžia na výhrev domu v extrémnych zimách, taktiež slnečné lúče ohrievajú vzduch a zvyškové teplo z domu je ukladané do skalného podložia pod domom. Dom má zároveň slnečné kolektory. Hlavnou ideou architekta bolo vrátiť prírode to, čo z nej bolo odobrané.

Externé odkazy 
 Nature House 
 Water Lily House 

Narodenia v 1929
Švédski architekti
Osobnosti z Göteborgu
Mongolské jazyky

Výraz mongolské jazyky v užšom zmysle označuje modernú mongolčinu (centrálnu a vnútornú), pozri mongolčina.

Mongolské jazyky sú jazyky, ktoré sa používajú v Strednej Ázii. Niekedy sa spolu s turkickými jazykmi a tunguzskými jazykmi zaraďujú medzi altajské jazyky. Najrozšírenejším mongolským jazykom je mongolčina.

Systém

Podľa Ethnologue 2009 
 západné mongolské jazyky:
 mogolčina
 východné mongolské jazyky:
 dagurčina
 monguorské jazyky:
 tungsiangčina (=santa)
 monguorčina
 paoančina (=baoaňčina)
 kchangťia - nedávno objavený jazyk
 východná jugurčina (=šira jögur)
 ojratsko-chalchské jazyky:
 chalchsko-buriatske jazyky:
 buriatske jazyky (buriatčina):
 čínska buriatčina
 mongolská buriatčina
 ruská buriatčina
 vlastné mongolské jazyky (mongolčina):
 chalchská mongolčina (=centrálna mongolčina, chalchčina) - vrátane dialektu dariganga (=južná chalchčina)
 periférna mongolčina (=vnútorná mongolčina) - vrátane dialektu ordos
 ojratsko-kalmycko-darchatské jazyky:
 darchatčina
 kalmyčtina-ojratčina

Podľa Starostin et al. 2003 
 pramongolčina (= stará mongolčina; do 10. stor. po Kr.)
 dagurčina
 (-):
 (-):
 chalchčina (mongolčina)
 kalmyčtina
 (-):
 tungsiangčina
 monguorčina
 paoančina (=baoaňčina)
 (-):
 východná jugurčina
 stredná mongolčina (do 1300 po Kr.)

Podľa Doerfer 1964 (geografické členenie) 
Pôvodné delenie obsahuje skôr dialekty než jazyky, preto je tu delenie upravené tak, že sú dialekty zoskupené do jazykov známych z iných delení, napríklad namiesto 5 chalchských dialektov z pôvodného delenia je tu uvedené len "chalchská mongolčina". 

 pramongolčina
 západné mongolské jazyky:
 juhozápadné mongolské jazyky:
 mogolčina
 kalmycké jazyky:
 kalmyčtina - v Rusku
 ojratské jazyky:
 ojratčina - inde ako v Rusku
 východomongolské jazyky:
 juhomongolské jazyky (juhovýchodné mongolské jazyky):
 periférna mongolčina - vrátane dialektu ordos
 centrálne mongolské jazyky:
 chalchská mongolčina - vrátane dialektu dariganga
 darchatčina
 severomongolské jazyky:
 buriatčina
 severovýchodné mongolské jazyky:
 monguorské jazyky:
 monguorčina
 tungsiangčina
 východná jugurčina
 dagurské jazyky:
 dagurčina

Koncom 80. rokov 20. storočia bol spracovaný jazyk chamniganská mongolčina (kamniganská mongolčina), ktorý patrí niekde medzi (historickú) strednú mongolčinu a moderné jazyky dagurčina a buriatčina, najviac patrí asi k buriatčine (severomongolské jazyky). Jeho hovoriaci sa v Číne oficiálne považujú za Evenkov a chamniganské evenské nárečie všetci aj paralelne ovládajú.

Zdroje 
 
 
 
 
 
 Janhunen, J.: The Mongolic languages, 2003
Texas hold ’em

Texas hold 'em je hazardná hra pre 2 až 10 hráčov, ktorá je variáciou pokru. Pravidlá sú ako pri normálnom pokri, len s tým rozdielom, že v Texas hold 'em dostane každý hráč 2 svoje karty a počas hry sa na stôl dostáva 5 spoločných kariet.

V tomto type pokru sú dokopy 4 stávkové kolá: Preflop, Flop, Turn, River. Každý hráč má pri každom stávkovom kole štyri možnosti a to: Fold (položiť), Check (pokračovať), Call (dorovnať) a Raise (prihodiť).

Verzie Texas hold 'em 
Texas hold 'em sa hrá v troch verziách:
 Limit Texas hold 'em  (nazývaný tiež fixed limit) – hráč môže staviť len pevne danú sumu podľa nastaveného limitu. Pri stávkovaní pred flopom a na flope môžu hráči staviť, prípadne zvýšť o sumu rovnú veľkému blindu. Počas jedného kola stávkovania je možné staviť a zvýšiť spolu maximálne 4-krát. Na turne a na riveri sa výška stávky zdvojnásobuje na dvojnásobok veľkého blindu.
 Pot limit Texas hold 'em – hráč, ktorý je na rade môže staviť ľubovoľnú sumu, no len do výšky potu.
 No limit Texas hold 'em – v každom okamihu hry môže hráč, ktorý je na rade, staviť ľubovoľnú sumu až do maxima celého svojho stacku.

Vysvetlivky 
 Fold – hráč skladá karty
 Check – hráč nerobí nič a nasleduje ďalší hráč
 Call – hráč dorovnáva stávku
 Raise – hráč navyšuje
 Re-Raise – je vlastne raise, ale je to navyšovanie už predtým zvýšenej stávky
 Pot – je možná výhra po sčítaní všetkých stávok
 Pre-Flop – je 1. stávkové kolo, ešte pred vyložením prvých spoločných kariet
 Flop – prichádzajú na stôl 3 karty a začína sa 2. stávkové kolo
 Turn – na stôl ide 4 karta, začína sa 3. stávkové kolo
 River – posledná, piata karta, začína sa 4. stávkové kolo
 Big Blind (BB) – je veľká povinná stávka "naslepo"
 Small Blind (SB) – je polovica BB, tiež "naslepo"
 Dealer (D) – je naposledy idúci hráč od vyloženia flopu. V Pre-Flop ide posledný BB.

Výherné kombinácie 
Kombinácie sú písané zostupne:
 Royal Flush: postupka kariet 10 J Q K A v tej istej farbe
 Straight Flush: akákoľvek postupka 5 kariet rovnakej farby, napr.: A 2 3 4 5 (samozrejme sem nepatrí postupka royal flush)
 Four of a Kind: štvorica kariet, napr. A A A A, 2 2 2 2 a pod.
 Full House: dvojica a trojica, napr. A A 5 5 5, K K J J J a pod.
 Flush: 5 kariet toho istého znaku napr. A 5 6 7 10 pikové, 6 7 2 3 J srdcové a pod.
 Straight: "špinavá" postupka, napr.: A (pika) 2 (srdce) 3 (káro) 4 (srdce) 5 (pika)
 Three of a Kind: trojica kariet, napr.: A A A, K K K, 2 2 2 a pod.
 Two pairs: dve dvojice, napr.: A A 10 10, 4 4 5 5 a pod.
 One Pair: jeden pár, napr. 2 2, 5 5, K K a pod.
 High card: alebo aj tzv. Kicker je karta, ktorá rozhoduje o víťazovi pri rovnakej kombinácií. Pokiaľ majú hráči úplne rovnaké kombinácie aj s kickermi, tak sa Pot delí.

Referencie 
 Pravidlá Texas Holdem Pokru PokerSpravy.eu
 Pravidlá Texas Holdem Pokerman.sk

Poker
Kartové hry
Hazardné hry